Ramaphosa bekragtig nuwe minimum loonPres. Cyril Ramaphosa. Foto: Elmond Jiyane. Pres. Cyril Ramaphosa het die Wet op die Minimum Loon Vrydag onderteken nadat dit jare lank gesloer het. Die presidensie het nog nie ŉ amptelike verklaring in dié verband uitgereik nie maar Ramaphosa se ondertekening van dié wet is uit talle oorde bevestig, insluitend vakbonde. Die nasionale minimum loon sal van 1 Januarie 2019 af geld. Die wetsontwerp oor die minimum loon is in November verlede jaar in die parlement ter tafel gelê en is in Mei vanjaar deur die Nasionale Vergadering goedgekeur waarna dit na die Nasionale Raad van Provinsies verwys is. Die raad het dit in Augustus goedgekeur waarna dit vir ondertekening na Ramaphosa gestuur is. Die nuwe minimum loon is R20 per uur of R3 500 per maand vir iemand wat vyf dae per week agt uur per dag werk. Uitsonderings is egter gemaak vir huiswerkers, plaaswerkers, mense wat deel van die regering se openbare werke‑program uitmaak en interns. Werkgewers van plaaswerkers en huishulpe sal ŉ periode van twee jaar kry om die werkers se salarisse in ooreenstemming met die styging na R20 per uur te bring. Volgens die nuwe minimum loon moet plaaswerkers minstens R18 per uur (90% van die minimum loon) kry terwyl huiswerkers R15 per uur (75% van die minimum loon) moet kry. Werknemers wat deel van die uitgebreide openbare werke‑program uitmaak, moet minstens R11 per uur kry terwyl die minimum loon vir vakleerlinge en interns nog nie bekend is nie aangesien dit afsonderlik gereguleer gaan word. Die regering het gesê die doel van die nuwe wet is om ŉ nasionale minimum loon daar te stel ten einde ekonomiese ontwikkeling en maatskaplike geregtigheid te bevorder deur die lone van die laags betaalde werkers te verhoog en werkers te beskerm teen onredelike lae lone. Die vakverbond Cosatu het die ondertekening van dié wet verwelkom. Matthew Parks, parlementêre koördineerder van Cosatu, het in ’n verklaring gesê die nuwe wet sal die lone van sowat die helfte van die bestaande arbeidsmag, of sowat 6,4 miljoen werkers, verhoog. Volgens Parks sal dit ’n kontantinspuiting in werkers se sak wees en ’n stimulus vir die ekonomie beteken. Ondernemings sal ook aansoek om vrystelling van die minimum loon kan doen indien hulle dit nie kan bekostig nie. Ramaphosa het glo ook die Wet op Basiese Diensvoorwaardes en die Wet op Arbeidsverhoudinge onderteken.